《题清远峡广庆寺壁》
宋代·郭祥正

平明下碧落，晚投清远峡。银潢注地来，翠壁连天插。

中含五峰注，寺载三车法。龙归石有痕，犀跃无遗柙。

直钓谁得鱼，危矶待鸥狎。长廊览前题，习之最为甲。

物理求其全，用材无乃狭。浑诗亦可取，小雨才一霎。

未能臻甫白，源长流不乏。持杯聊酌茗，清风为停箑。

超然望日下，岚翠忽颓压。忍涕上孤舟，低头随雁鸭。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。